tomron87/hebrew-wikipedia-sentences-corpus huggingface dataset:
רולינס הייתה בעלת השפעה משמעותית בקידום "חוק הצעד הראשון" (First Step Act), חקיקה שמטרתה הייתה לשפר את מערכת בתי הסוהר בארצות הברית ולהפחית את שיעור חזרתם של אסירים לפשיעה.
חוק זה נחתם על ידי הנשיא טראמפ בדצמבר 2018.
במאי 2020 מינה הנשיא טראמפ את רולינס למנהלת בפועל של המועצה למדיניות פנים של ארצות הברית.
במסגרת תפקידה הדגישה רולינס את חשיבות האחדות של הצדדים השונים בפוליטיקה של ארצות הברית כדי להתמודד עם האתגרים העומדים בפני המדינה, במיוחד על רקע מחאות ג'ורג' פלויד שפקדו את ארצות הברית בעת כניסתה לתפקיד.
רולינס ציינה שהמדינה זקוקה לאחדות ושהבית הלבן שוקד על פתרונות דו-מפלגתיים כדי לגשר על הפערים הפוליטיים בחברה.
לאחר הפסדו של טראמפ בבחירות לנשיאות ארצות הברית 2020, ייסדה קולינס ביחד עם לורנס קדלו מוסד ללא כוונת רווח שמטרתו לקדם את האג'נדה הפוליטית של טראמפ, ובכך הוקם "מכון מדיניות אמריקה תחילה", בראשו עמדה מאז.
מזכירת החקלאות של ארצות הברית
ב-24 בנובמבר 2024 הודיע הנשיא הנבחר של ארצות הברית דונלד טראמפ כי רולינס תכהן כמזכירת החקלאות של ארצות הברית בממשלו השני.
ב-23 בינואר 2025 הופיעה רולינס לשימוע בפני ועדת החקלאות, התזונה והיערנות של הסנאט של ארצות הברית.
ב-13 בפברואר אישר הסנאט של ארצות הברית את מינויה למזכירת החקלאות ברוב של 72-28. באותו היום הושבעה לתפקיד בידי שופט בית המשפט העליון של ארצות הברית קלרנס תומאס.
ברוק אן דר לייטה (גרמנית: Bruck an der Leitha) הוא מחוז במזרח מדינת אוסטריה תחתית שבאוסטריה.
בשטח המחוז נמצאו שרידי בית הכנסת בברוק אן דר לייטה שפעל לפני כ-700 שנים.
הוף אם לייטברגה היינבורג על הדנובה
מנרסדורף אם לייטגבירגה מריה לנצנדורף
ברוק-מירצצושלאג הוא מחוז בצפון מדינת שטיריה שבאוסטריה.
נויברג אן דר מירץ סנקט ברברה אים מירצטל
ברוק ג'פרי פירס הוא יזם סדרתי אמריקאי המתגורר בפוארטו ריקו.
הוא ידוע בעיקר בזכות עבודתו בתעשיית מטבעות הקריפטו וכמייסד משותף של המטבע טתר.
התמודד כמועמד עצמאי בבחירות לנשיאות ארצות הברית ב-2020.
פירס נולד לג'פרי ולינט פירס במיניאפוליס, מינסוטה.
אביו היה בנאי ואימו רקדנית מקצועית.
יש לו אח אחד צעיר בשם סקוט פירס.
כילד שיחק במספר סרטי דיסני, החל ב-1992, בסרט אלופים על הקרח ואלופים על הקרח 2 ב-1995 שיחק בסרט "מותק, הילד השתגע 3".
הוא למד באוניברסיטת דרום קליפורניה.
פירס פרש ממשחק בגיל 16, בסוף שנות ה-90, והצטרף כשותף למארק קולינס-רקטור וצ'אד שאקלי בהקמת החברה Digital Entertainment Network שגייסה 88 מיליון דולר.
מטרת החברה הייתה לספק תוכן וידאו מקורי המכוון לקהלים ייעודיים, דרך האינטרנט.
פירס הפיק את התוכנית הראשונה של החברה, פיילוט לבני נוער הומוסקסואלים בשם "העולם של צ'אד".
בגיל 18 פירס הרוויח 250,000 דולר בשנה והחזיק ב-1% ממניות החברה.
החברה אותה הקים עם שותפים הייתה מיועדת להנפקה של 75 מיליון דולר באוקטובר 1999, אך ההנפקה בוטלה בעקבות האשמות על תקיפה מינית נגדו ונגד השותף הבכיר קולינס-רקטור.
כל שלושת המנהלים התפטרו לאחר מכן והחברה הגישה בקשה לפשיטת רגל.
היא נסגרה סופית ביוני 2000.
בשנת 2001, פירס הקים את חברת Internet Gaming Entertainment , חברה שהייתה חלוצה בתעשיית שירותי מכירת המטבעות הווירטואליים.
בשנת 2005 רכשה IGE את חברת ZAM, רשת של אתרי אינטרנט העוסקים במשחקי תפקידים מקוונים מרובי משתתפים (MMORPG), כגון וורלד אוף וורקרפ, Star Wars: The Old Republic, Rift, EverQuest ועוד.
בשנת 2005, העריך פירס כי החברה מהווה כ-50% משוק זה בארצות הברית, עם היקפי מכירות של כ-500 מיליון דולר בשנה.
פירס הביא לחברה את סטיב באנון מגולדמן זאקס ובפברואר 2006 הושקעו בחברה 60 מיליון דולר מקרנות הון סיכון, מתוכם פירס קיבל 20 מיליון דולר.
ב-2007 התמודדה החברה בפני תובענה ייצוגית.
החברה נכשלה ופירס נאלץ לפרוש.
בשנת 2010, חברת Titan Gaming גייסה את פירס למועצת המנהלים שלה יחד עם מנהל Electronic Arts קית' מק'קרדי.
באותה שנה רכשה Titan Gaming את רשת המשחקים המקוונת Xfire מחברת Viacom.
בסוף אפריל 2012, Titan Gaming הודיעה שהיא תשנה את שמה ל-Playsino עם פירס כמנכ"ל החדש ומימון נוסף של 1.5 מיליון דולר.
עד שנת 2012 הקים פירס 8 חברות ורכש למעלה מ-30 חברות נוספות.
ביוני 2021, פירס ייסד את Roundtable Media, לצד ג'יימס הקמן ודייוויד ביילי.
בשנת 2013 הצטרף פירס לאחים בארט ובראדפורד סטפנס בהקמת קרן ההון סיכון "בלוקצ'יין קפיטל", אשר עד אוקטובר 2017 גייסה 150 מיליון דולר בשני סבבי גיוס הון.
במאי 2014 מונה פירס יחד עם מנכ"ל BTC China בובי לי למועצת המנהלים של קרן הביטקוין , בעקבות עזיבתם של שני דיירקטורים.
עשרה אנשים פרשו מהקרן עקב האשמות בהטרדות מיניות נגד פירס משנת 2000. תשעה חברי קרן נוספים התפטרו מכיוון שהתנגדו למינויים ולהנחיות הארגון.
בשנת 2014 ייסד פירס, יחד עם ריב קולינס וקרייג סלרס, את מטבע הקריפטו טתר.
בראיון ביולי 2020 אמר פירס כי מעורבותו בטתר הסתיימה ב-2015, אך תיאר את טתר כ"אחד החידושים החשובים ביותר במטבעות כספיים".
ב-2017 פירס היה שותף להקמת חברת Block.one שפיתחה פלטפורמת בלוקצ'יין בשם EOS.IO .
החברה, הממוקמת באיי קיימן, גייסה יותר מ-4 מיליארד דולר, הגיוס הגדול בהיסטוריה.
במרץ 2018, השתנה תפקידו של פירס ב-Block.one למנהל אסטרטגיה ראשי והוא התפטר מהחברה באותו חודש כדי להמשיך לכיוונים אחרים.
ביוני 2021 פירס הוביל משלחת בינלאומית לאל סלוודור, כדי לייעץ לממשלה שם בנוגע לאימוץ הרשמי של ביטקוין כמטבע הלאומי שלהם.
ב-5 ביולי 2020, הכריז פירס על מועמדותו לנשיאות ארצות הברית בבחירות 2020 כפוליטיקאי עצמאי.
הוא הגיש מסמכי רישום לוועדת הבחירות הפדרלית ב-7 ביולי.
פירס ביסס את מסע הקמפיין שלו סביב הרקע שלו כיזם ושותפתו למועמדות הייתה קרלה באלארד, יזמית אף היא.
הזמר והיזם אייקון תמך בפירס והיה האסטרטג הראשי בניהול הקמפיין של פירס לנשיאות.
פירס רץ בקמפיין שלו עם ההצעה של "אמריקה 2.0", תוכנית שבה הממשלה מאמצת טכנולוגיה ומאמינה שהטכנולוגיה היא הנושא הגדול ביותר לעתיד ארצות הברית.
פירס הבטיח ליישם שיטה כלכלית של הכנסה בסיסית אוניברסלית, אותה ניתן יהיה לקיים באמצעות מטבעות דיגיטליים.
הוא תמך במערכת בריאות של משלם יחיד ובלגליזציה של מריחואנה.
הוא הצהיר שהמלחמה בסמים נכשלה ותמך בהפסקת האכיפה הפדרלית בנושא ובחנינה ומחיקה של כל פשעי הקנאביס הלא אלימים.
פירס מתח ביקורת על המערכת הדו-מפלגתית והצהיר כי בכוונתו להקים מפלגת צד שלישי גדולה.
ב-13 באוקטובר 2020 הפך פירס למועמד הנשיאותי הראשון בתולדות ארצות הברית שהצביעו לו באמצעות אפליקציה בטלפון נייד אישי באמצעות טכנולוגיית בלוקצ'יין.
זה קרה במחוז יוטה באמצעות אפליקציית Voatz.
בבחירות לנשיאות קיבל רק 0.03% מהקולות.
ב-14 בספטמבר הודיע כי יקים מפלגה חדשה ויתמודד ב-2022 לסנאט.
בנובמבר 2021 הגיש פירס הצהרת ארגון לוועדת הבחירות הפדרלית ומאוחר יותר אישר שהוא שוקל מועמדות לשנת 2022 לסנאט של ארצות הברית, במטרה להחליף את הסנאטור מוורמונט, פטריק לייהי שהיה עתיד לפרוש.
לאחר שדיווחים בחדשות ציינו שפירס עלול לאבד את מעמדו כפטור ממס הכנסה פדרלי כתושב פוארטו ריקו בשל ריצתו לבחירות בוורמונט, הוא לא הגיש את המסמכים הנדרשים כדי להופיע בפתק ההצבעה בקלפי ופרש מהתמודדות.
בשנת 2022 ביקר בישראל וקיים פגישות עם אנשי עסקים ופוליטיקאים, ובהם בנימין נתניהו וראש הממשלה נפתלי בנט.
ב-2023 פורסם כי נפגש בפוארטו ריקו עם יאיר נתניהו, בנו של ראש הממשלה בנימין נתניהו.
פירס נשוי לקריסטל רוז, מנכ"לית סנסאי ויו"ר משותפת של המועצה המאוחדת של האומות העולות.
בתקופה שעבד בחברת Digital Entertainment Network, בעודו נער, התגורר באותו הבית עם שני מייסדים נוספים של החברה שהיו במערכת יחסים ביניהם - היזם מארק קולינס-רקטור, שהיה אז כבן 40 וצ'אד שקלי, שהיה אז בשנות ה-20 לחייו.
בשנת 2000, שלושה עובדי Digital Entertainment Network לשעבר הגישו תביעה נגד מארק קולינס-רקטור ופירס בטענה שהם סיפקו לתובעים סמים ולחצו עליהם לקיים יחסי מין.
התובעים ופירס היו בני נוער כשהתרחשו האירועים.
פירס כפר באישומים והם בוטלו בסופו של דבר לאחר שהגיעו להסכמה מחוץ לבית המשפט.
לפירס היה קשר עם ג'פרי אפשטיין, איש העסקים האמריקאי שהורשע בעבירות מין.
בשנת 2011 ביקר פירס באיי הבתולה כדי להשתתף ב'מיינדשיפט', כנס של מדענים מובילים שאירח אפשטיין.
הכנס התקיים לאחר שאפשטיין השלים את עונשו על עבירת שידול ונרשם כעבריין מין.
בשנת 2017 הוא עבר לפוארטו ריקו יחד עם סוחרי קריפטו נוספים והקים קבוצה המתמקדת ביצירת כלכלה מקומית מבוססת מטבעות קריפטוגרפיים באי.
עוד באותה שנה הוא הגיע לישראל כאורח מרכזי בכנס, ממנו הוצא בשל טענה שהיה תחת השפעת אסיד.
בשנת 2018 הפך פירס מנזר לשעבר בסן חואן העתיקה, פוארטו ריקו, למטה שלו.
בגיליון פברואר 2018 של מגזין פורבס נבחר פירס כאחד מ"20 האנשים העשירים ביותר בקריפטו", עם שווי נקי מוערך של בין 700 מיליון דולר ל-1.1 מיליארד דולר.
פירס היה דובר אורח בוועידה העולמית של מכון מילקן .
הוא היה מרצה אורח במספר אוניברסיטאות, ביניהן: אוניברסיטת הסינגולריות, המכון הטכנולוגי של קליפורניה, אוניברסיטת סטנפורד, UCLA ו-USC.
ברוקוויל ליברטי (מכונה גם: חשמלית מודרנית ברוקוויל ליברטי, באנגלית: Brookville Liberty Modern Streetcar) היא חשמלית או רכבת קלה קצרה המיוצרת על ידי חברת ברוקוויל ציוד האמריקאית מאז 2012. החשמלית מיוצרת במפעל ברוקוויל שבפנסילבניה, ונמצאת בשימוש ברחבי ארצות הברית.
הברוקוויל ליברטי מצוידת בערכת סוללות 750 V מורכבת מסוללות יוני ליתיום נטענות, המכונה מערכת אחסון אנרגיה מובנית (OESS), ומאפשרות לה לפעול ללא חיבור קווי.
זוהי החשמלית החשמלית הראשונה שנבנתה בארצות הברית המסוגלת לפעול בצורה כזאת.
נשיאת ברוקוויל, מריון ואן פוסון, כינתה אותו כ"פריוס של שוק החשמליות המודרניות" בשל העיצוב ההיברידי שלו המאפשר לו לפעול על סוללה או באמצעות השיטה הרגילה, הפנטוגרף.
הליברטי בעלת 70% רצפה נמוכה ואורכה .
היא מכילה 32 מקומות ישיבה ועד כ-150 נוסעים בעמידה.
החשמלית נוסעת על חוגון Soft-Ride המיוצרת בידי ברוקוויל במד רגיל , ומגיעה למהירות מרבית של כ-70 קמ"ש.
בשנת 2020, הציגה ברוקוויל גרסה חדשה, בשם ליברטי NXT, עם מרכב חדש ושדרוגים נוספים.
ייצור היחידות הראשונות החל באותה שנה ואספקתן החלה ב-2021, עבור החשמלית של טמפה.באוקטובר 2015 זכתה הברוקוויל ליברטי בפרס החדשנות הטכנית של השנה בטקס פרסי הרכבת הקלה העולמית של איגוד הרכבות הקלות בלונדון.
בפברואר 2013, חתמה ברוקוויל על חוזה בסך 9.4 מיליון דולר עם Dallas Area Rapid Transit (DART) בדאלאס עבור שתי חשמליות ליברטי.
החשמלית הראשונה סופקה ל־DART במרץ 2015.
ביוני 2015, חתמה ברוקוויל על חוזה עם ה-QLine בדטרויט למכירת שש רכבות ליברטי תמורת 32 מיליון דולר.
בקו דטרויט, החשמליות פועלות ללא חיבור קווי 60% מהזמן.בנובמבר 2015, חתמה ברוקוויל על חוזה לאספקת ארבע רכבות בשווי 18.6 מיליון דולר עבור קו ה-Lakefront במילווקי.
הקרונות של מילווקי כוללות מתלים לאופניים וכן מערכת בקרת אקלים "שמותאמת לצורכי האקלים של מילווקי".
במרץ 2016, סיכמה ברוקוויל מכירת חמש מערכות עם אופציה לשישית לקווי החשמלית של אוקלהומה סיטי, תמורת 24.9 מיליון דולר.
בשנת 2017, זכתה ברוקוויל בחוזה של 33 מיליון דולר לאספקת שש חשמליות ליברטי לטמפה וחוזה נוסף של 26.5 מיליון דולר עבור חמש חשמליות שיופעלו בטקומה.
בדצמבר 2023, מסרה ברוקוויל 3 חשמליות לשימוש בפורטלנד.
בּרוּריָה (לעיתים ברוריא) הייתה תלמידת חכמים מהיחידות בספרות חז"ל, בת הדור הרביעי של תקופת התנאים (המחצית השנייה של המאה ה-2 לספירה), אשת התנא רבי מאיר ובתו של התנא רבי חנינא בן תרדיון.
זכתה להערכה רבה בזכות חוכמתה והיקף ידיעותיה בענייני הלכה ואגדה, ומסופר עליה שלמדה משלוש מאות חכמים שלוש מאות הלכות ביום אחד.
אביה הוצא להורג על ידי הרומאים יחד עם אימה כיוון שלמד תורה, ואחותה נשבתה, אך היא המשיכה לעסוק בדברי תורה.
ברוריה נודעה בלמדנותה יוצאת הדופן, שאף היוותה סמל ליכולת לימוד גבוהה.
התנא רבי יהושע העריך מאוד את דבריה במחלוקת בין חכמים לרבי טרפון ואמר: "יפה אמרה ברוריה".
ברוריה הייתה מעורה מאוד בדיונים ההלכתיים של חכמי התקופה.
היא חולקת בתוספתא על אביה, בענייני טומאה וטהרה, וגם שם דבריה זוכים לשבח, מפי רבי יהודה בן בבא.
היא אף הציעה דרכים לייעול לימוד התורה, עד כדי כך שבעטה בתלמיד שלמד בלחישה, ואמרה לו שצריך ללמוד בקול רם, על מנת שיוכל לזכור את לימודו.
ברוריה הייתה ידועה באישיותה המושחזת ובתקיפותה המרובה.
כפי שמסופר עליה בתלמוד, שאל אותה רבי יוסי הגלילי מה הכיוון לעיר לוד, והיא השיבה לו בהערה שהרבה לדבר איתה, בניגוד לדעת חכמים ב, שאמרו "אל תרבה שיחה עם האישה", והשתמש בארבע מילים ("באיזה דרך נלך ללוד") במקום בשתיים ("באיזה ללוד").
רוב הפרשנים סברו שכוונת דבריה הם כפשוטם, אך יש הסוברים שקשה להניח שדווקא היא כאישה תטען שאין להרבות בשיחה עם נשים", טענה שמרמזת על תפיסה מיזוגנית לכאורה.
דעה פרשנית אחרת מפרשת את דבריה כעקיצה המכוונת כלפי החכם או כלפי האימרה ממסכת אבות, בהיותה היא עצמה הוכחה לכך ששיחה עם אישה עשויה להועיל ולהחכים.
עוד מסופר בתלמוד על שהתנצחה עם צדוקי בפרשנות פסוק בנביא, והחזירה לו מענה ניצח.
מסופר עליה בתלמוד, שלימדה את בעלה רבי מאיר להתפלל לחזרתם בתשובה של הרשעים ולא לכיליונם.
מסופר שם כי לרבי מאיר היה שכן רע שהיה מצער אותו מאוד, עד שרבי מאיר התפלל עליו שימות.
אמרה לו ברוריה, על דרך הדרש, כי כתוב "יתמו חטאים" (מלשון חֵטְא) ולא חוטאים, ו"רשעים עוד אינם" מכיוון שחזרו בתשובה.
וזאת על דרך המדרש יש אם למסורת ואין אם למקרא שכן על דרך הפשט, משמעות המילה "חַטָּאִים" (עם פתח ודגש) היא חוטאים, בעוד שמשמעות המילה "חֲטָאִים" (בחטף פתח ובלי דגש) היא המעשים.
עוד מסופר עליה כי ביקשה מרבי מאיר בעלה לחלץ את אחותה מ'קובה של זונות' בה נכלאה על ידי הרומאים.
במסע ההצלה הממושך שלו גילה רבי מאיר שהאחות שמרה על תומתה גם במקום שבייה בבית בושת.
הוא הצליח להציל אותה, אבל אז הוא עצמו הפך למבוקש על ידי השלטונות וכמעט נתפס.
חלקו האחרון של הסיפור עוסק בקורותיו של רבי מאיר המבוקש, שניצל גם הפעם בנס.
במסע זה התגלו כוחותיו העל טבעיים, שבעטיים זכה לכינוי 'בעל הנס'.
במדרש משלי המאוחר יותר היא גם מתוארת כבעלת חוזק נפשי ותבונת חיים רבה.
מסופר ששני בניה, שהיו בעלי מידות טובות ותלמידי חכמים, מתו בשבת.
היא כיסתה את הגופות בסדין, וחיכתה שבעלה יגיע מבית המדרש במוצאי שבת, כיוון שלא מתאבלים בשבת.
כשהגיע הביתה דאגה ברוריה שיעשה הבדלה ויאכל דבר מה, ולאחר מכן שאלה אותו: אם אדם שהפקיד אצלך פיקדון וכעת הוא מבקש אותו חזרה, מה לעשות?
ענה רבי מאיר נחרצות שיש להשיב את הפיקדון.
לקחה אותו ברוריה אל שני הבנים המתים ואמרה כי הקב"ה נתן להם פיקדון וכעת הוא מבקש אותו חזרה.
כך הצליחה לנחם אותו, עד שקראו עליה את הפסוק "אשת חיל מי ימצא".
ברוריה, המכונה בסיפור מפורסם זה 'אשת רבי מאיר', משמשת דוגמה ומופת לאם שכולה מאופקת, בעלת שליטה עצמית מפליאה, המבכרת את קדושת השבת והדאגה לבעלה על פני אבלה ורגשותיה.
טענה נפוצה היא שברוריה הייתה מניחה תפילין.
מקור הטענה ככל הנראה ממקורות שונים בתלמוד, בהן מוצגת שיטתו של בעלה, רבי מאיר, המחייב נשים בתפילין מאחר שלשיטתו תפילין אינה מצוות עשה שהזמן גרמא.
רבנים שונים טוענים שאין לטענה כל מקור.
בסופו של סיפור מסעו של רבי מאיר להצלת אחותה של ברוריה משבייה המובא במסכת עבודה זרה, מוזכר הביטוי "מעשה דברוריא" בהקשר של בריחת רבי מאיר מבבל.
בפירוש רש"י לתלמוד מובאת על מילים אלה אגדה ממקור לא ידוע, לפיה לעגה ברוריה לדברי חכמים, שאמרו "נשים – דעתן קלה עליהן".
בעלה רבי מאיר רצה להוכיח לה את נכונות האמרה ושלח אחד מתלמידיו כדי לפתותה.
לאחר שנתפתתה התחוור לה לכאורה שנפלה בפח והיא התאבדה מרוב בושה, ואילו רבי מאיר גלה מארץ ישראל לבבל מחמת הבושה.
אגדה זו, הנזכרת לראשונה כ-900 שנה או יותר לאחר מות ברוריה, העלתה שאלות פרשניות קשות, שכן יש במעשה לכאורה איסור נתינת מכשול לפני עיוור הן כלפי התלמיד הן כלפי ברוריה, בנוסף להכתמת שמה וזכרה של האישה התנאית היחידה המוכרת לנו.
לכן ניסו המפרשים להעלות כיווני פרשנות הממתנים את המעשה, והיו אף ששללו את אמיתתו מכול וכול.
הרב יעקב עדס מביא בשם הרב יוסף שלום אלישיב שמעשה ברוריה לא היה ולא נברא, ומסיק שתלמיד טועה הכניס הדברים בדברי רש"י.
השוללים את המעשה המסופר אצל רש"י מסבירים את הביטוי "מעשה דברוריא" לפי פירושו של רבנו נסים המובא בהמשך, או מציעים שהוא מתייחס אל המעשה המסופר על ברוריה לפני כן באותו מקום בתלמוד.
כך סבר גם החוקר הרב איתם הנקין.
לדעתו אין אמת היסטורית במעשה, שבאופן חריג אין לו מקור קדום יותר מבפירושו של רש"י, וככל הנראה לא נכתב על ידי רש"י אלא השתרבב לפירוש באחד מהדורות המאוחרים יותר מהערת שוליים של תלמיד, שמצא את האגדה במקור לא מבוסס וכתבה בצד הגיליון.
חוקרים רבים אחרים הציעו הצעות שונות לגבי נסיבות היווצרותה של האגדה וסיבותיה.
בתרגומו של רבנו נסים לסיום הסיפור שבתלמוד – "קם ערק, אתא לבבל" – כתוב כך: "הלך, לקח את אשתו ואת כל מה שהיה לו, ועבר אל עראק".
מבואר שרבי מאיר ברח לבבל יחד עם ברוריה, לאחר המסופר בגמרא שהרומאים רדפו את משפחתה, הוציאו להורג את אביה ואמה.
לפי דבריו אין היתכנות לסיפור המופיע ברש"י לגבי סופה של ברוריה.
מהר"ץ חיות סבור כי בידי רש"י היו ספרי מדרשים רבים שנעלמו מעינינו ברבות השנים, ומשם גם מקור דברי רש"י למעשה דברוריה.
הוא מפרט עוד מספר מקומות בהם מזכיר רש"י אגדות שמקורן נעלם מאיתנו.
באופן כללי, יש מהחוקרים שהעירו על כך שבחלק לא מבוטל מאגדות אלה מופיעות נשים בתפקידים לא מחמיאים.
ברוש (שם מדעי: Cupressus) הוא סוג של עצים מחטניים, המצויים באזורי האקלים החם של חצי הכדור הצפוני, בהם צפון אמריקה, צפון אפריקה, המזרח התיכון, ההימלאיה, דרום סין וצפון וייטנאם.
אלו הם עצים ירוקי עד או שיחים גדולים שגובהם 5–40 מטר, העלים דמויי קשקשים שאורכם 2–6 מ"מ המסודרים באופן נגדי זה לזה.
האצטרובלים כדוריים או אליפטיים וגודלם 8–40 מ"מ, וכוללים 4–14 קשקשים המגינים על הזרעים.
השם ברוש מיוחס לעיתים לצמחים מחטניים אחרים הדומים לסוג זה, כגון טקסודיון (Taxodium), המכונה "ברוש הביצות", וכן Chamaecyparis, Callitris, Cupressocyparis ואחרים.
צבעי הברוש (צבע העלים) הם ירוק בהיר, ירוק כהה וירוק-אפור.
השימוש הרב בברוש כעץ בנייה, בעבר, גרם לכריתתו המרובה ולהכחדתו כמעט מוחלטת מהטבע המקומי.
מעלי הברוש מופק שמן המיועד לייצור בשמים, סבון ומוצרים נוספים.
כמו כן, הוא משמש כשובר רוח בגבולות פרדסים, חלקות חקלאיות ובתי קברות.
באזור הים התיכון, הברוש נחשב לתרופה עממית נגד שיעול, וברפואה העממית הערבית בארץ, המים - בהם מבושלים אצטרובלים כדוריים - משמשים לטיפול בבעיות חניכיים, שיניים וכן בסוכרת.
ברוש מצוי (Cupressus sempervirens) - מין הברוש היחיד הגדל בר בארץ ישראל.
ברוש טוטם - עץ זקוף וצר, בעל צבע ירוק חזק שמקורו בדרום אירופה.
הוא נכנס לארץ ישראל בשנות התשעים וניטע בגינות כבודד, כגדר חיה, וכאלמנט פיסולי.
ברוש טוטם נחשב לקבוצה (cultivar group) בתוך המין ברוש מצוי.
ברוש אריזוני (Cupressus arizonica) – עץ נוי שמקורו באריזונה.
צורתו חרוטית זקופה בדומה לברוש המצוי מהזן האופקי, אולם ענפיו ועליו מכסיפים.
בארץ ישראל, הברוש האריזוני ננטע על ידי קרן קיימת לישראל באתרים בגליל העליון המזרחי, בהם יער ביריה ונחל דישון.
ברוש בכות (Cupressus funebris) – עץ נוי שמקורו בסין.
ברוש פורטוגלי (Cupressus lusitanica) – עץ נוי שגדל במקסיקו ובפורטוגל.
ברוש גדול-פירות (Cupressus macrocarpa'') – "ברוש לימוני".
עץ נוי שמקורו בקליפורניה, הידוע בזכות אצטרובליו.
בכתובתיהם של מלכי אשור ובבל נרמז כי נכרתו בידם עצי ארזים ועצי ברושים מן הלבנון בכדי להשתמש בהם לצורכי בנייניהם:
בימי המקרא שימש העץ כסמל לרעננות:
שלמה המלך קיבל מחירם מלך צור עצי ארזים ועצי ברושים מן הלבנון לבניין בית המקדש ובית המלכות:
הברוש שימש בבניית דלתות, רצפה, מזוזות, כרובים וכלי נגינה בבית המקדש הישראלי:
מקום אילן הברוש משמש מגורים וקן לציפורים ולעוף הנקרא חסידה כמובא בספר תהלים (תהלים פרק קד פסוק יז):
לדעת רוב החוקרים אין הברוש המוזכר במקרא זהה ל-Cupressus.
לדעת עמנואל לב מדובר ב-Juniperus (ערער).
לדעת אהרון אהרונסון מדובר ב-Juniperus drupacea (ערער גלעיני), ולדעת מנחם זהרי מדובר ב-Juniperus excelsa (ערער ברושי).
לדעת יהודה פליקס, הברוש המצוי נקרא במקרא בשם תאשור'''.
לפי התלמוד, הברוש נכלל בתוך עשרה מיני הארזים, כלומר עצי סרק שהאדם מחשיב רבות את השימוש בענפיהם או גזעיהם, כארז.
ברוקלין נטס היא קבוצת כדורסל מרוֹבע ברוקלין שבניו יורק, ארצות הברית, המשחקת בליגת ה-NBA.
הקבוצה משובצת בבית האטלנטי שבאזור המזרח, ומארחת את משחקיה הביתיים באולם ברקליס סנטר.
ראשית דרכה של הנטס כאחת ממייסדות ליגת ה-ABA בשנת 1967, בה שיחקה הקבוצה בשם ניו ג'רזי אמריקנס.
בתום עונה אחת עברה הקבוצה מעבר לנהר ההדסון, לשחק בניו יורק, ושינתה את שמה לניו יורק נטס.
בליגת ה-ABA זכתה הקבוצה בשתי אליפויות, והמשיכה לשחק בניו יורק עד לאיחוד ה-ABA עם ליגת ה-NBA בשנת 1976, כששבה לניו ג'רזי ונקראה ניו ג'רזי נטס.
לקראת עונת 2012/2013 שבה הקבוצה לניו יורק ושינתה את שמה לברוקלין נטס.
הקבוצה הוקמה ב-1967 תחת השם ניו יורק אמריקנס, כאחת מ-11 הקבוצות המייסדות של ליגת ה-ABA.
הבעלים של הקבוצה היה ארתור בראון, שפיתח כמה קבוצות מליגת ה-AAU שבסביבת ניו יורק.
בראון רצה שקבוצתו תשחק בבניין הנשקייה של גדוד 69 אשר במנהטן, אך בעקבות לחץ מצידה של ניו יורק ניקס ירדה הקבוצה מהרעיון כשלושה חודשים לפני ערב הפתיחה.
בראון התקשה למצוא אולם בניו יורק שישמש כאולם הביתי של האמריקנס, ולבסוף מצאו נשקייה בטינק שבניו ג'רזי, אשר שימשה כאולמם הביתי.
בעקבות כך שינה בראון את שם הקבוצה לניו ג'רזי אמריקנס.
האמריקנס סיימו את עונתם הראשונה במאזן שלילי 36–42, והגיעו למקום האחרון בבית המזרחי ביחד עם קנטקי קולונלס.
מכיוון שהאולם שלהם היה תפוס לקראת משחק הפלייאוף נגד הקולונלס, שיכריע מי תעלה לפלייאוף, ביקשו האמריקנס לארח את המשחק באולם "לונג איילנד ארנה" שבקומאק, ניו יורק.
הקולונלס סירבו לשחק באולם זה מכיוון שבפרקט של האולם היו חסרים מספר קרשים, הרצפה לא הייתה יציבה והסלים לא היו שווים בגובהם.
ראש הליגה, ג'ורג' מייקן, החליט שהאמריקנס נכשלו בהעמדת תנאים מינימליים שיאפשרו לערוך משחק כדורסל, והמשחק הוכרע לטובת הקולונלס.
בעונתם השנייה בליגה נשארו האמריקנס באולם לונג איילנד ארנה, למרות התקריות מהשנה שעברה, ושמה של הקבוצה שונה לניו יורק נטס.
כינוי הקבוצה נקבע כ"נטס" כדי שיתחרז עם שמות שתי הקבוצות האחרות שמשחקות בניו יורק: ניו יורק מטס מליגת הבייסבול, וניו יורק ג'טס מליגת הפוטבול.
בנוסף, פירוש המילה "נטס" באנגלית הוא רשתות, כחלק מהסל.
בעונה זו הנטס סיימו במקום האחרון בליגה עם מאזן 17–61, לאחר שבמהלך העונה החליפו 23 שחקנים.
לאחר עונה זו מכר בראון את הקבוצה ליצרן הבגדים רוי בו.
לאחר שכשלה בניסיון להחתים את כוכב אוניברסיטת קליפורניה בלוס אנג'לס (UCLA) לו אלסינדור (שלימים שינה את שמו לכרים עבדול-ג'באר), שנבחר בדראפט ה-NBA על ידי מילווקי באקס, החתימה הקבוצה את ריק בארי מווירג'יניה סקוויירס.
בעונת 1969/1970 סיימו הנטס במקום השלישי באזור המזרחי והעפילו לפלייאוף, ובעונת 1971/1972 הם עברו לאולם "נסאו וטרנס ממוריאל קולוסיאום" אשר ביוניונדייל, ניו יורק.
בעונת 1971/1972, שנתיים לאחר שרכשו את כוכב הקבוצה ריק בארי, העפילו הנטס לסדרת הגמר של ליגת ה-ABA נגד אינדיאנה פייסרס, בה הפסידו לפייסרס בתוצאה 2–4. בסיום העונה עזב בארי את הקבוצה, שהחלה בבנייה מחדש וניצחה ב-30 משחקים בלבד בעונה העוקבת.
במהלך קיץ 1973 רכשו הנטס את שחקן המפתח שלהם, ג'וליוס ארווינג, מווירג'יניה סקוויירס.
עם ארווינג, סיימו הנטס את העונה עם שיא של 55 ניצחונות, וזכו באליפות ה-ABA לאחר שניצחו את יוטה סטארס בסדרת הגמר בתוצאה 4–1. באותה עונה הוביל ארווינג את קלעי הליגה עם 27.4 נקודות בממוצע למשחק, וזכה בפרסי ה-MVP של העונה הסדירה וה-MVP של הפלייאוף.
ההצלחה נמשכה גם בעונת , כשהנטס שברו את שיא הניצחונות שלהם והעמידו אותו על 58 ניצחונות.
למרות ההצלחה בעונה הסדירה הנטס הודחו בסיבוב הראשון של הפלייאוף על ידי ספיריטס אוף סנט לואיס בתוצאה 1–4. הנטס המשיכו את מגמת ההצלחה בעונה הסדירה גם בעונת 1975/1976, העונה האחרונה שבה התקיימה ליגת ה-ABA.
בעונה זו הם ניצחו ב-55 משחקים, וארווינג זכה בפעם השלישית ברציפות בתואר ה-MVP של העונה הסדירה.
בסיום העונה זכו הנטס באליפות ה-ABA השנייה של המועדון בתוך שלוש שנים, כשניצחו את דנוור נאגטס בתוצאה 4–2.
בקיץ 1976 התפרקה ליגת ה-ABA, והנטס עברו לשחק בליגת ה-NBA לצד קבוצות ה-ABA דנוור נאגטס, אינדיאנה פייסרס וסן אנטוניו ספרס.
לפני העונה ביצעו הנטס טרייד עם "קנזס סיטי קינגס" (לימים סקרמנטו קינגס), כשהעבירו להם שתי בחירות דראפט בתמורה לרכז נייט ארצ'יבלד.
הנטס היו צריכים לשלם לניו יורק ניקס 4.8 מיליון דולר על כך שהעבירו את משחקיהם הביתיים לאולמם, הניו יורק ארנה, ובנוסף היה עליהם לשלם 3.2 מיליון דולר נוספים כדמי הצטרפות ל-NBA.
חוסר בכסף של בעלי הנטס גרם להם להתחרט על שהעלו את שכרו של ג'וליוס ארווינג, אשר סירב לשחק בנטס במשכורת מופחתת וביקש לעזוב את הקבוצה.
בסופו של דבר נמכר ארווינג לפילדלפיה 76' בתמורה ל-3 מיליון דולר בלבד.
במהלך עונתה הראשונה ב-NBA נפצע כוכב הקבוצה נייט ארצ'יבלד ברגלו והחמיץ 48 משחקים, והקבוצה סיימה את העונה במאזן 22–60, המאזן הגרוע בליגה.
בעונת 1977/1978 חזרה הקבוצה לשחק בניו ג'רזי, ושינתה את שמה לניו ג'רזי נטס.
שנות ה-80: התחלה מבטיחה, והמשך חסר מזל
ב-1980 הקבוצה עברה לאולם "ברנדון בירן ארנה", שמאוחר יותר נקרא אייזוד סנטר.
בעונת 1982/1983, תחת המאמן לארי בראון, חוו הנטס את העונה הטובה ביותר שלהם מאז כניסתם ל-NBA כשניצחו 49 משחקים, אך לקראת סוף העונה חתם בראון על חוזה אימון לא חוקי באוניברסיטת קנזס והושעה מאימון.
הנטס לא הצליחו להתאושש מהחלפת המאמן והם הודחו בסיבוב הפלייאוף הראשון על ידי ניו יורק ניקס.
בעונת 1983/1984 רשמה הקבוצה את הישגה הטוב ביותר ב-NBA, כשהעפילה לסיבוב הפלייאוף השני בהובלת שחקניה דריל דוקינס, באק ויליאמס, אוטיס בירדסונג ומייקל ריי ריצ'רדסון.
הנטס ניצחו בסיבוב הפלייאוף הראשון את פילדלפיה 76', שזכו באליפות בעונה הקודמת, אך בחצי גמר המזרח הפסידו למילווקי באקס בתוצאה 2–4 והודחו מהפלייאוף.
בעונת 1984/1985 פגעו פציעות מרובות בקבוצה, והיא לא הצליחה לשחזר את הישגה מהעונה שעברה.
למרות הפציעות הצליחו הנטס לנצח 42 משחקים בעונה זו, אך הודחו בסיבוב הפלייאוף הראשון נגד דטרויט פיסטונס בסדרה של 3 משחקים.
לאחר אותה עונה לא הצליחו הנטס לסיים אף עונה במאזן חיובי במשך שמונה עונות ברציפות, עד עונת 1992/1993.
בתחילת עונת 1985/1986 מונה מאמן חדש לנטס, דייב ווהל, ששיחק בקבוצה בעונת 1967/1977. בתחילת העונה הוא עזר לקבוצה להשיג מאזן מוצלח של 23–14, אך ההתחלה המבטיחה נקטעה כששני הקלעים המובילים של הקבוצה לא יכלו לשחק.
הראשון, מייקל ריי ריצ'רדסון נכשל בבדיקת סמים בפעם השלישית והושעה מליגת ה-NBA לכל חייו.
השני, דריל דוקינס שיחק 39 משחקים בלבד בעקבות פציעה בגבו.
באק ויליאמס ומייק ג'מינסקי שמרו על הקבוצה בתמונה, והיא סיימה את העונה הסדירה במקום השביעי במזרח.
הנטס הודחו בסיבוב הראשון של הפלייאוף על ידי מילווקי באקס בתוצאה 0–3. הייתה זו הופעתה האחרונה של ניו ג'רזי בפלייאוף עד עונת 1991/1992.
לקראת העונה הבאה רכשו הנטס את הסמול פורוורד אורלנדו וולרידג' במטרה לחזק את הקבוצה המגמגמת ביכולתה.
במהלך העונה החליק דריל דוקינס באמבטיה וסבל מפציעה בגבו, שגרמה מאוחר יותר לפרישתו ממשחק פעיל, ואוטיס בירדסונג שיחק 7 משחקים בלבד בעקבות שבר מאמץ ברגלו.
הקבוצה סיימה את העונה במאזן 24–58, המאזן הגרוע ביותר שלה מאז 1981.
בתחילת עונת 1987/1988 העבירו הנטס את דוקינס הפצוע ליוטה ג'אז, ובחרו בבחירה השלישית בדראפט את דניס הופסון הבינוני, אשר הועדף על פני שחקנים כמו סקוטי פיפן (בחירה חמישית), קווין ג'ונסון (בחירה שביעית) ורג'י מילר (בחירה 11).
הנטס פיטרו את המאמן ווהל אחרי 15 משחקים לאחר תחילת העונה, ולאחר 39 משחקים נוספים החליפו גם את המאמן המחליף בוב מקינון בשחקן העבר ויליס ריד.
את העונה הם סיימו עם מאזן שלילי 19–63. בעונות הבאות התקשה הופסון לעמוד בציפיות ממנו, וגם בחירות הדראפט הבאות, כריס מוריס (ב-1988) ומוקי בליילוק (ב-1989), לא הושיעו את הנטס אשר רשמו בעונת 1989/1990 את המאזן הגרוע ביותר בתולדות המועדון, 17–65.
שנות ה-90 ותחילת המאה ה-21
בתחילת שנות ה-90 החלו הנטס להשתפר, כשמככבים בקבוצה שחקנים צעירים.
הנטס בחרו את הפאוור פורוורד דריק קולמן בבחירה הראשונה של דראפט 1990, ואת הרכז קני אנדרסון בסיבוב השני.
כמו כן, צירפו הנטס את דראז'ן פטרוביץ' בטרייד מפורטלנד טרייל בלייזרס.
אף על פי שהנטס לא סיימו עם מאזן חיובי בעונת 1991/1992, הם סיימו את העונה במקום השישי במזרח והעפילו לפלייאוף.
הנטס הודחו בסיבוב הראשון בסדרה נגד קליבלנד קאבלירס, כשהפסידו 1–3, ובסיום העונה התפטר מאמן הקבוצה ביל פיץ'.
הקבוצה השתפרה בעונת 1992/1993, כשכיכבו בה שלושת השחקנים קולמן, פטרוביץ' ואנדרסון.
בעונה זו אימן צ'אק דיילי את הקבוצה, לאחר שעזב בעונה שלפניה את דטרויט פיסטונס.
פציעות של פטרוביץ' ואנדרסון לקראת סיום העונה גרמו לכך, שהנטס הפסידו ב-10 מתוך 11 המשחקים האחרונים של העונה.
הם סיימו את העונה במאזן 43–39, ששוב עזר להם לסיים את העונה במקום השישי במזרח וסידר להם עוד מפגש מול הקאבלירס, שניצחו את הנטס בתוצאה 4–1.
לפני עונת 1993/1994 חוו הנטס טרגדיה, כאשר פטרוביץ' נהרג בתאונת דרכים בגרמניה.
על אף חסרונו של פטרוביץ' הצליחה הקבוצה לסיים את העונה עם מאזן טוב יותר מבשנה שעברה, 45–37. הנטס שוב העפילו לפלייאוף מהמקום השישי, אך הודחו בסיבוב הראשונה מול ניו יורק ניקס בתוצאה 1–3. אחרי עונת 1993/1994 דיילי התפטר, ובמקומו מונה בוץ' בירד.
בניסיון לבנות את הקבוצה מחדש העבירו הנטס את קולמן (לפילדלפיה) ואנדרסון (לשארלוט), ומינו את ג'ון קליפארי למאמן הקבוצה.
בדראפט 1996 בחרה ניו ג'רזי את הקלע קרי קיטלס בבחירה השמינית, ובמהלך העונה צירפה את הרכז סם קאסל.
כחלק מניסיון להפיח חיים חדשים במועדון, הציגו הנטס לקראת עונת 1997/1998 לוגו חדש ומדי משחק חדשים, בגווני אפור, כחול ואדום.
בבחירה השנייה של דראפט 1997 בחרו הנטס את קית' ואן הורן שקלע 19.7 נקודות בממוצע למשחק בעונת הרוקי, ועזר לקבוצה להעפיל לפלייאוף ה-NBA מהמקום השמיני במזרח.
בסיבוב הפלייאוף הראשון הפסידו הנטס לשיקגו בולס בתוצאה 0–3.
עונת 1998/1999 נדחתה וקוצרה בעקבות השביתה של ארגון השחקנים, ובתחילתה סומנו הנטס כקבוצה שיכולה להפתיע.
כבר במשחק הראשון של העונה נפצע סם קאסל, ולאחר 18 משחקים, כשהיו במאזן 3–15, העבירו הנטס את קאסל הפצוע למילווקי באקס בתמורה לרכז הצעיר סטפון מרבורי ממינסוטה טימברוולבס.
אחרי עוד שני הפסדים קאליפרי פוטר ובמקומו מונה עוזרו דון קייסי.
הקבוצה לא התאוששה מהפתיחה הרעה שלה וסיימה את העונה המקוצרת במאזן 16–34. במשחק מול אטלנטה הוקס לקראת סוף העונה התנגש מרבורי בסנטר הפותח של הקבוצה, ג'ייסון ויליאמס, אשר שבר את עצם השוקה ופרש ממשחק פעיל.
בשנת 2000 מינו הנטס לעמדת המאמן את ביירון סקוט, ובדראפט 2000 בחרו את קניון מרטין מאוניברסיטת סינסינטי בבחירה הראשונה.
באותה עונה קלע מרבורי שיא קריירה של 23.9 נקודות בממוצע למשחק ונבחר להשתתף במשחק האולסטאר.
הקבוצה סיימה שוב מחוץ לפלייאוף, עם מאזן 26–56.
ערב דראפט 2001 העבירו הנטס את נבחר הסיבוב הראשון, אדי גריפין, ליוסטון רוקטס, בתמורה לריצ'רד ג'פרסון, ג'ייסון קולינס וברנדון ארמסטרונג, וביום שלאחר הדראפט העבירו את סטפון מרבורי לפיניקס סאנס בתמורה לשחקן האולסטאר ג'ייסון קיד והסנטר כריס דאדלי.
בעונת 2001/2002 השיגו הנטס את המאזן הטוב ביותר בהיסטוריה של המועדון ב-NBA, 52–30, אשר הציב אותם במקום הראשון באזור המזרחי.
בסיבוב הראשון של הפלייאוף הם גברו על אינדיאנה פייסרס (3–2), שארלוט הורנטס (4–1) ובוסטון סלטיקס (4–2), והעפילו לראשונה לגמר ה-NBA.
בסדרת הגמר התמודדו הנטס מול אלופת הליגה לוס אנג'לס לייקרס, אשר הביסה את הנטס בדרך לזכייה שלישית ברציפות באליפות ה-NBA.
לקראת עונת 2002/2003 העבירו הנטס את ואן הורן וטד מקולו לפילדלפיה 76' בתמורה לשחקן האולסטאר הוותיק דיקמבה מוטומבו.
המהלך היה אמור לשפר את יכולתה של הקבוצה, אך רוב העונה מוטומבו לא שיחק בגלל פציעה.
על אף היעדרותו הארוכה של מוטומבו סיימו הנטס את העונה במקום השני באזור המזרחי עם מאזן 49–33, בזכות יכולת גבוהה של קיד, ג'פרסון ומרטין.
בסיבוב הראשון של הפלייאוף ניצחו הנטס את מילווקי באקס 4–2, ובשני השלבים הבאים הדיחו בסוויפ את בוסטון סלטיקס ודטרויט פיסטונס, בהתאמה, ועלו לגמר NBA שני ברציפות.
בגמר התמודדה ניו ג'רזי מול סן אנטוניו ספרס, ולאחר ארבעת המשחקים הראשונים הקבוצות התחלקו בניצחונות בצורה שווה, 2–2, אך הספרס ניצחו בשני המשחקים הבאים וזכו באליפות על חשבון הנטס.
בסיום אותה עונה חתם קיד על הארכת חוזה עם הנטס, בטענה שיש לו "עניינים שהוא חייב לסיים" בניו ג'רזי.
על מנת לעודד את קיד להישאר בקבוצה, החתימו הנטס את שחקן האולסטאר אלונזו מורנינג, אשר החמיץ את העונה הקודמת בעקבות השתלת כליה.
במהלך עונת 2003/2004, כשהקבוצה במאזן 22–20, פוטר המאמן ביירון סקוט ובמקומו מונה עוזר המאמן לורנס פרנק.
על אף פתיחת העונה החלשה הצליחו הנטס לסיים במקום השלישי במזרח (47–35), ובסיבוב הפלייאוף הראשון אף הדיחו בסוויפ את ניו יורק ניקס.
בחצי גמר המזרח כבר הובילו הנטס על דטרויט פיסטונס בתוצאה 3–2, אך הפסידו את שני המשחקים הבאים והודחו בידי האלופה שבדרך.
לקראת עונת 2004/2005 העבירו הנטס את קרי קיטלס וקניון מרטין ללוס אנג'לס קליפרס ודנוור נאגטס, בהתאמה, בתמורה לבחירות דראפט עתידיות.
לאחר כחודש מפתיחת העונה, בעוד הקבוצה מחזיקה במאזן שלילי 7–15, ביצעו הנטס טרייד גדול כשהעבירו את אלונזו מורנינג, ארון ויליאמס, אריק ויליאמס ושתי בחירות דראפט עתידיות לטורונטו ראפטורס, בתמורה לשחקן האולסטאר העולה וינס קרטר.
לאחר הטרייד הציגו הנטס את אחד מהקווים האחוריים הכישרוניים בליגה, עם קיד, ג'פרסון וקרטר, אך במהלך העונה נפצע ג'פרסון ונזקק לניתוח שהשבית אותו ממשחק עד לסיום העונה.
פציעתו של ג'פרסון לא פגעה בנטס בצורה קשה מדי הודות לשיתוף הפעולה בין קיד לקרטר, והנטס הצליחו להגיע לפלייאוף, אך הודחו בסיבוב הראשון בסוויפ למיאמי היט, על אף חזרתו של ג'פרסון בתחילת הסדרה.
בקיץ 2005 בחרו הנטס את הסמול פורוורד אנטואן רייט בבחירה ה-15 בדראפט, ורכשו את מארק ג'קסון מפילדלפיה 76'.
כמו כן, הם האריכו את החוזה של קליף רובינסון, והחתימו את ג'ף מקיניס שהיה אמור לתת גיבוי לקיד בקו האחורי.
בסיבוב הראשון של הפלייאוף ניצחו את אינדיאנה פייסרס בתוצאה 4–2, אך בחצי גמר המזרח הודחו שוב על ידי מיאמי היט, הפעם בתוצאה 1–4. שחקן הנטס, קליף רובינסון, הושעה על ידי הליגה בתחילת הסדרה לאחר שכשל בבדיקת סמים.
כחודשיים מפתיחת עונת 2006/2007 נפצע הסנטר הפותח, ננאד קרסטיץ', בברכו והושבת עד סיום העונה.
כמו כן, נפצע ריצ'רד ג'פרסון אשר נעדר כחודשיים.
הנטס סיימו את העונה במאזן 41–41, במקום ה-6 במזרח, ופגשו בסיבוב הפלייאוף הראשון את טורונטו ראפטורס.
הנטס ניצחו את הסדרה בתוצאה 4–2, בעיקר בזכות הופעה מצוינת של ג'פרסון ברבע הרביעי של המשחק השישי, בו ניצחו הנטס בנקודה.
בסיבוב השני הודחו הנטס לאחר שהפסידו לקליבלנד קאבלירס בתוצאה 2–4.
בתחילת עונת 2007/2008 חזר קרסטיץ' מהפציעה, וביחד עם הרכישה של שחקן האולסטאר לשעבר ג'מאל מגלור ובחירת הדראפט שון ויליאמס, פתחה ניו ג'רזי את העונה עם ציפיות גבוהות.
בפועל, עונה זו הייתה מאכזבת ביותר.
פציעות בתחילת העונה לקרסטיץ' ולקרטר הפריעו לנטס להציג יכולת טובה, והקבוצה לא העפילה לפלייאוף לראשונה מזה 7 עונות, אחרי שהשיגו מאזן 34–48.
בעונת 2008/2009 הנטס פירקו את הטריו קיד-קרטר-ג'פרסון לחלוטין.
ב-26 ביוני 2008 שלחו הנטס את ג'פרסון למילווקי באקס בתמורה לאי ג'יאנליאן ובובי סימונס.
כמו כן, בחרה ניו ג'רזי בדראפט את הסנטר ברוק לופז (בחירה עשירית), והפורוורדים ראיין אנדרסון (בחירה 21) וכריס דאגלס-רוברטס (בחירה 40).
הנטס הוסיפו עוד שחקנים צעירים לקבוצתם כשהחתימו את אדוארדו נהרה וג'ארוויס הייס, ורכשו את קיון דולינג בטרייד מאורלנדו מג'יק.
הנטס סיימו את העונה במאזן 34–48, מאזן זהה למאזן מהעונה שעברה וסיימו את העונה במקום ה-11 במזרח.
ברמה האישית, עונה זו הייתה מעודדת יחסית: דווין האריס שיחק לראשונה במשחק האולסטאר, וברוק לופז סיים שלישי בהצבעה לתואר רוקי השנה ב-NBA, ונבחר לחמישיית הרוקיז של העונה ב-NBA.
ב-26 ביוני 2009 הנטס העבירו את קרטר לאורלנדו מג'יק, ביחד עם ראיין אנדרסון, בתמורה לרייפר אלסטון, קורטני לי וטוני באטי.
העברתו של קרטר סימנה את סיומו של עידן הטריו.
ב-24 בספטמבר 2009 מיכאיל פרוכורוב, האיש השני בעושרו ברוסיה לפי ירחון פורבס, אישר את כוונותיו להפוך לבעלים היחיד של הנטס.
פרוכורוב אמר שאם יהפוך לבעלים הוא ישקיע בקבוצה 700 מיליון דולר כדי לקנות אולם חדש בברוקלין, ניו יורק, כדי לקדם את הכדורסל הרוסי בעוד שלב.
אחרי שהפסידו ב-16 המשחקים הראשונים של עונת 2009/2010 פיטרו הנטס את המאמן לורנס פרנק, ועוזרו טום באריס מונה במקומו.
אחרי עוד שני הפסדים רצופים ללוס אנג'לס לייקרס ולדאלאס מאבריקס, הנטס קבעו שיא NBA שלילי לפתיחת העונה - 0–18. ב-4 בדצמבר הנטס מינו את קיקי ואנדוויי לעמדת המאמן עד סיום העונה.
ב-18 בפברואר 2010 הנטס חתמו על עסקה הכוללת את אולמם הביתי הזמני, פרודנשל סנטר, שיעמוד לרשותם עד 2012, כשהאולם בברוקלין עתיד היה להיות מוכן.
את העונה הזו סיימו הנטס עם מאזן 12–70, המאזן החמישי הכי גרוע בתולדות ה-NBA.
בדראפט 2010 הנטס קיוו לקבל את הבחירה הראשונה ולבחור בג'ון וול, אך הם קיבלו את הבחירה השלישית בלבד ובחרו בפאוור פורוורד דריק פייבורס.
ב-10 ביוני הנטס מינו את אייברי ג'ונסון לעמדת המאמן, ומעט מאוחר יותר הם מינו את סם מיצ'ל לעמדת עוזר המאמן.
ב-23 בפברואר 2011 ביצעו הנטס טרייד משמעותי למועדון, כששלחו את פייבורס וכוכב הקבוצה, דווין האריס, ליוטה ג'אז בתמורה לשחקן האולסטאר דרן ויליאמס.
ב-2004, אחרי שנכשלו להשיג עסקה על בניית אולם בניוארק, ניו ג'רזי, היאנקינטס (בעלי הנטס והניו יורק יאנקיז) מכרו את הקבוצה לברוס רטנר תמורת 300 מיליון דולר.
רטנר רצה להעביר את הקבוצה לניו יורק, וב-2005 הודיעו הנטס שהם ימקמו את האולם הביתי של הקבוצה בברוקלין שבניו יורק.
אחד מחברי קבוצת הרכישה הוא הראפר ג'יי זי, אשר מתגורר בברוקלין ומחזיק ב-0.07% שליטה בקבוצה.
נודע ששם הקבוצה ישתנה בהתאם ל"ברוקלין נטס", או לשם הקבוצה הקודם "ניו יורק נטס", ולבסוף נבחר שם הקבוצה "ברוקלין נטס".
ב-23 בספטמבר 2009 הפך מיכאיל פרוכורוב לבעלים של הקבוצה והוא היה אחד מהמשקיעים באולם החדש, כשהלכה למעשה הוא היה לבעלים הרוסי הראשון של קבוצת כדורסל אמריקאית.
באוקטובר 2009 הנטס שיחקו שני משחקי טרום עונה בפרודנשל סנטר.
המשחקים שם היו מוצלחים בעיני בעלי הקבוצה, שחתמו על הסכם בו נאמר, שהנטס ישחקו באולם זה עד שנת 2012. אחרי שהעסקה כמעט בוטלה בעקבות בעיות עם האולם הקודם של הנטס, האייזוד סנטר, התחילו הנטס במשא ומתן מחודש, ולבסוף הוחלט שהנטס ישחקו בפרודנשל עד שהאולם בברוקלין יהיה מוכן.
ב-2010 הקבוצה חתמה על הסכם בן שנתיים לשיתוף פעולה עם אירופלוט, הנחשבת לאחת מהספונסריות של הקבוצה.
באפריל 2012 אישר חבר המנהלים של ה-NBA את מעבר הקבוצה לברוקלין, וב-30 באפריל שונה שמה באופן רשמי לברוקלין נטס.
בדראפט 2012, בחרה ברוקלין באילקן קראמאן, והחליפה אותו תמורת טיישון טיילור וטורניקה שנגליה.
בטרייד אחר הקבוצה שלחה את ג'ורדן פארמר, יוהאן פטרו, אנתוני מורו, ג'ורדן ויליאמס, ד'שון סטיבנסון ובחירת דראפט בתמורה לג'ו ג'ונסון מאטלנטה הוקס.
בנוסף, הנטס החתימו את דרן ויליאמס על חוזה של 98.7 מיליון דולר לחמש שנים נוספות בנטס יחד עם ברוק לופז וג'רלד וואלאס, שחתמו על חוזה לארבע שנים.
הנטס שיחקו את המשחק הראשון שלהם בעונת 2012/2013 בברוקלין ב-3 בנובמבר 2012, בניצחון ביתי 107–100 על טורונטו ראפטורס.
המשחק הראשון היה אמור להיות במקור בדרבי מול הניו יורק ניקס.
עם זאת, המשחק נדחה ל-26 בנובמבר בעקבות הוריקן סנדי, ואת המשחק שנקבע מחדש ניצחו הנטס 96–89 בהארכה.
הנטס פתחו את העונה בצורה חזקה, תוך כדי מאזן של 11-4 בנובמבר.
כתוצאה מכך, אייברי ג'ונסון זכה בתואר מאמן החודש של המזרח.
עם זאת, נפילה חזקה של הקבוצה בחודש דצמבר בו ברוקלין ניצחה בשלושה משחקים בלבד, הובילה לפיטוריו של ג'ונסון ולמינוי זמני של עוזר המאמן פי ג'יי קרליסימו.
הפיטורין של ג'ונסון הוכיחו את עצמם כאשר ברוקלין סיימה את חודש ינואר עם מאזן של 11-4 ונכנסה לסוף שבוע האולסטאר עם מאזן חיובי של 31-22. בנוסף לכך, לופז נבחר למשחק האולסטאר הראשון שלו.
לאחר מחצית העונה השנייה, בה הקבוצה הובלה על ידי דרון ויליאמס, הנטס עלו לפלייאוף הראשון שלהם מאז עונת 2006/2007. בסיבוב הראשון של הפלייאוף הם פגשו את שיקגו בולס, אך הפסידו להם במשחק השביעי והמכריע.
עם סיום העונה הודיעו הנטס כי קרליסימו לא ימשיך את העונה הבאה כמאמן ראשי.
ב-12 ביוני 2013 ברוקלין החתימה את ג'ייסון קיד, שפרש ממשחק רק שבוע לפני כן, בתור מאמן הקבוצה.
כדי לסייע לקיד במעבר משחקן למאמן, לורנס פרנק, שהיה המאמן הראשי של הנטס כששיחקו בניו ג'רזי, הוחתם כדי לשמש עוזר המאמן, יחד עם צוות המאמנים רוי רוג'רס, אריק יוז, ג'ון וולץ', ג'ו פרונטי וצ'ארלס קלאסק.
בכך נוצרה בברוקלין קבוצת-על עם סך כולל של 35 הופעות באולסטאר, וחמישייה פותחת של דרון ויליאמס, ג'ו ג'ונסון, קווין גארנט, פול פירס וברוק לופז.
הנטס החתימו גם את אלן אנדרסון, שון ליווינגסטון, האולסטאר אנדריי קירילנקו ואת מייסון פלמלי, הבחירה ה-22 בדראפט 2013, בכדי להעמיק את הספסל.
עם כל המהלכים שלה באוף סיזן, שילמה ברוקלין לשחקניה את הסכום הגבוה ביותר בליגה, 102 מיליון דולר, בנוסף למס יוקרה שהוערך ב-86 מיליון דולר.
עונת 2013/14 התחילה רע עבור הנטס, כאשר ג'ייסון קיד מתמודד עם קשיי הסתגלות למעבר משחקן למאמן, ועם פציעות שהשפיעו על יכולת הקבוצה להעמיד מערך עקבי.
עד לחודש דצמבר ברוקלין עמדה במאזן מאכזב של 10-21, ועוזר המאמן הראשי, לורנס פרנק, הורד בדרגה לכתיבת דוחות יומיים עקב ריב בינו לבין קיד.
העונה הגיעה לשיא ב-21 בדצמבר כאשר ברוק לופז נצרך לניתוח בכף הרגל, ובכך סיים את העונה מוקדם בפעם השנייה בתוך שלוש שנים.
הפציעה של לופז אילצה את קיד לשנות את ההרכב הפותח שלו, כך שהחמישייה הפותחת כללה את פול פירס כפאוור פורוורד וג'ו ג'ונסון כסמול פורוורד, יחד עם שני רכזים נוספים בו זמנית על המגרש.
מהלך זה הפך את העונה של הנטס.
הקבוצה החלה לנצח, וסיימה את חודש ינואר במאזן של 10-3, כאשר קיד זוכה בפרס מאמן החודש הראשון שלו.
ב-26 בפברואר 2014 הנטס הפסידו 80–124 לפורטלנד טרייל בלייזרס.
היה זה ההפסד הגבוה ביותר של הנטס מאז ההפסד 63–110 לממפיס גריזליס ב-13 בדצמבר 2003.
בחודש מרץ, בו הקבוצה השיגה מאזן של 12-4, זכה קיד בפרס מאמן החודש שוב, וב-1 באפריל ניצחו הנטס את יוסטון רוקטס 105-96, האריכו את רצף הניצחונות הביתיים ל-14, שיא הניצחונות הרצופים של המועדון, וזכו במקום בפלייאוף.
באותה העונה ברוקלין הייתה הקבוצה הראשונה שניצחה את מיאמי היט של לברון ג'יימס, דוויין ווייד וכריס בוש בכל 4 המשחקים העונתיים.
בסיום העונה הנטס סיימו עם 44 ניצחונות ופלאמלי נבחר לחמישיית הרוקיז של העונה.
בסיבוב הראשון בפלייאוף הנטס ניצחו את טורונטו ראפטורס במשחק 7, המכריע, בהפרש של נקודה.
עם הניצחון היה ג'ייסון קיד למאמן הרוקי הראשון בתולדות ה-NBA שמנצח במשחק 7. היה זה גם הפעם הראשונה של המועדון בה הוא השיג ניצחון במשחק 7. בחצי גמר המזרח פגשו שוב הנטס את מיאמי היט, הפסידו להם 4-1 בסדרה ובכך סיימו את העונה.
ב-1 ביולי 2014 עבר קיד בטרייד למילווקי באקס בתמורה לשתי בחירות דראפט בסיבוב השני ב-2015 וב-2019, ולמחרת חתם ליונל הולינס כמחליפו של קיד לארבע עונות.
בעונתו הראשונה, עונת 2014/2015, של הולינס בברוקלין רשמו הנטס מאזן שלילי של 38-44, והעפילו לפלייאוף בקושי מהמקום השמיני במזרח, אותו השיגו בניצחון מול אינדיאנה פייסרס במשחקם האחרון בעונה הסדירה.
בסיבוב הפלייאוף הראשון התמודדו הנטס מול המדורגת ראשונה אטלנטה הוקס, הצליחו לנצח שני משחקים בסדרה שנגמרה בתוצאה 2–4 לטובת ההוקס.
טוני בראון מונה למאמן הזמני של הקבוצה, וב-18 בפברואר 2016, מונה שחקן העבר שון מרקס לג'נרל מנג'ר של הקבוצה.
מרקס העיד כי ברצונו לפתוח בתהליך ארוך של בנייה מחדש שייקח שנים, דבר שפרוחורוב הסכים איתו.
sports בפברואר 2016, התנצל פרוחורוב על גישתו הקודמת שהסתמכה על הוצאות חופשיות ומיידיות, ואמר שעכשיו הוא מבין שזו לא הדרך הטובה ביותר לבנות קונטנדרית.
באפריל 2016 הנטס שכרו את עוזר מאמן הניקס וההוקס לשעבר קני אטקינסון כמאמן הקבוצה.
בקיץ 2016 הצוות התחיל, וכמעט השלים, את תהליך הבנייה מחדש של הקבוצה על ידי הבאת שחקנים מהשוק או בטריידים.
בסוף הקיץ הצטרפו לקבוצה רנדי פוי, אנתוני בנט, טרבור בוקר, לואיס סקולה וג'רמי לין.
עם זאת, למרות הפגרה המוצלחת, בעונת 2016/2017 הנטס צנחו אפילו מתחת לציפיות הנמוכות ביותר, כשהבטיחו את מאזן הליגה הגרוע ביותר כבר באמצע העונה, בעת שעמדו על מאזן של 8-33, וכשהפסידו במשך 11 משחקים רצופים.
רצף הפסדים זה היה הארוך ביותר שלהם מאז ה-0-18 בעונת 2009/2010. זה היה בין היתר משום שהרכז הפותח ג'רמי לין החמיץ 29 מתוך 41 המשחקים ששיחקו עד לאותו זמן בעקבות פציעה בהאמסטרינג.
ב-9 בינואר 2017 הנטס שחררו את אנתוני בנט, שהיה הבחירה הראשונה בדראפט 2013, והביאו במקומו את קווינסי אייסי שקיבל חוזה ל-10 ימים.
הם סיימו בסופו של דבר במאזן 20-62, הגרוע ביותר בליגה.
ההפסדים הרבים, שהיו יכולים להשיג לברוקלין בחירה במקומות הראשונים בדראפט, סייעו דווקא לבוסטון, שהחזיקה בזכויות על בחירת הדראפט של הנטס בעקבות הטרייד על פירס וגארנט.
ביוני 2017 העבירה הקבוצה את ברוק לופז ובחירת דראפט ללייקרס, בתמורה לדיאנג'לו ראסל ולטימופיי מוזגוב.
היא סיימה את העונה העוקבת, עונת 2017/2018, עם 53 הפסדים והחמיצה את הפלייאוף בפעם השלישית ברציפות.
במהלך הזמן הזה ארבע הבחירות שברוקלין העבירה לבוסטון עבור גארנט ופירס הביאו לבוסטון את מרקוס סמארט, ג'יילן בראון, ג'ייסון טייטום וקולין סקסטון.
סמארט זכה בפרס שחקן ההגנה של העונה ב-NBA, בעוד שבראון וטייטום הפכו לכוכבי הסלטיקס ואף זכו באליפות ה-NBA לשנת 2024.
ב-20 ביוני 2018 הנטס העבירו בטרייד את מוזגוב, הבחירה ה-45 בדראפט 2018 ובחירת הסיבוב השני בדראפט 2019, עבור דווייט הווארד, אך הוא נופה בהמשך העונה.
הטרייד פינה מקום בתקרת השכר לקראת עונת 2019/2020.
בפברואר 2019 היה דיאנג'לו ראסל לשחקן ברוקלין הראשון מאז ג'ו ג'ונסון ב-2014 שנבחר למשחק האולסטאר של ה-NBA.
ברוקלין בראשותו של ראסל, בחירות הדראפט האחרונות ג'רט אלן וקאריס לוורט, ושחקני ליגת הפיתוח, ספנסר דינווידי וג'ו האריס, עלתה על הציפיות וסיימה את עונת 2018/2019 במקום השישי במזרח, עם מאזן של 40–42, מה שהבטיח לה מקום בפלייאוף.
כבר בסיבוב הראשון הפסידו הנטס לפילדלפיה 76' בחמישה משחקים.
ביולי 2019 הועבר קווין דוראנט לקבוצה הניו-יורקית באמצעות טרייד, ובתמורה אליו עבר לגולדן סטייט ווריורס בין היתר ראסל, שחקנה המוביל של הנטס בשנים שקדמו לטרייד.
אל דוראנט, זוכה שתי אליפויות עם הווריורס וה-MVP של הגמר ושל הליגה לשעבר, הצטרף קיירי אירווינג מבוסטון סלטיקס.
באוגוסט 2019 החליט מיכאיל פרוכורוב למכור את המועדון תמורת 2.35 מיליארד דולר לאיש העסקים הסיני ג'וזף צאי.
באמצע חודש ינואר של שנת 2021 ברוקלין הביאו בטרייד מרובע עם הרוקטס, אינדיאנה וקליבלנד את ה-MVP לשעבר ג'יימס הארדן.
היוצאים מהקבוצה היו - ג'רט אלן, קאריס לוורט וטוריאן פרינס.
כמו כן הם ויתרו על 7 בחירות דראפט (4 מתוכם עם אופציות להחלפה).
אלן ופרינס עברו לקליבלנד קאבלירס, לוורט לאינדיאנה פייסרס, וליוסטון רוקטס עברו האולסטאר ויקטור אולדיפו וארבע בחירות דראפט.
הקבוצה הייתה מועמדת לזכייה באליפות בעונת 2020/2021, אך הפסידה לאלופה שבדרך, מילווקי באקס, ב-7 משחקים.
גם בעונת 2021/2022 הייתה הקבוצה מועמדת חזקה אחרי הטרייד עם פילדלפיה 76', שהעביר את הארדן לפנסילבניה ואת בן סימונס לנטס, אך הקבוצה הובסה 0–4 בסיבוב הראשון של הפלייאוף על ידי בוסטון סלטיקס.
עד פברואר עזבו את הקבוצה שלושת כוכביה הגדולים, כשהארדן עבר לפילדלפיה באמצע עונת 2022/2023, אירווינג עבר לדאלאס מאבריקס ודוראנט עבר לפיניקס סאנס.
היריבות עם ניו יורק ניקס
קבוצת ניו יורק ניקס נחשבת ליריבה הגדולה ביותר של הנטס.
הסיבות העיקריות הן קרבת המקומות והאחריות של הניקס במידה מסוימת למכירתו של ג'וליוס ארווינג - אחד השחקנים הגדולים ביותר שעברו בנטס.
ארווינג נמכר מאחר שהנטס נחשבו ל"פולשים" כשנכנסו לאזורם של הניקס כשעברו לליגת ה-NBA.
היריבות הייתה גדולה לכל אורך ההיסטוריה של המועדונים, והיא אף התחזקה בתחילת שנות ה-2000.
אחרי הטרייד של סטפון מרבורי בתמורה למושיעה של הקבוצה, ג'ייסון קיד, הנטס הפכו לקבוצה השלטת באזור המזרח.
בהתאם לאי ההסכמה הארוכה באמצעים התקשורתיים בין שני מועדוני הכדורסל האלה, ההחתמה של קיד היוותה את הסימן שהנטס לא יהיו כינור שני לניקס.
במשך השנים הבאות הנטס ניצחו את הניקס ברוב המשחקים והשיגו במשחקים מולם מאזן 20–4. היריבות קיבלה פנים חדשות כאשר מרבורי, ששיחק בעבר בנטס והועבר לפיניקס סאנס בתמורה לקיד, הצטרף לניקס בשנת 2004.
כמה משחקני הניקס אמרו שהם רוצים לפגוש את הנטס בפלייאוף, אחרי שהייתה אלופת המזרח פעמיים ברצף, אך בפעם הראשונה שהם נפגשו הנטס הדיחו את הניקס בסוויפ בסיבוב הראשון, 4-0. אף על פי שבשנים האחרונות הקבוצות נחלשו, היריבות ביניהן ובין אוהדיהן עדיין קיימת.
כשהנטס שיחקו בביתם שבניו ג'רזי נגד הניקס, צעקות בוז נשמעו לשני הצדדים; הסיבה לכך היא שאוהדי הניקס יכלו להגיע לאולמם של הנטס בקלות, שכן בין המקומות הפריד רק נהר ההדסון ולאוהדי הניקס הרבה יותר זול להגיע לאולם הקודם של הנטס, אייזוד סנטר, מאשר למדיסון סקוור גארדן של הניקס.
קבוצת בוסטון סלטיקס הפכה ליריבה של הנטס בתחילת שנות ה-2000, בהן נפגשו מספר פעמים בפלייאוף.
ביל וולטון אמר על יריבות זו במהלך פלייאוף 2002: "זו היא התחלה של עוד יריבות קלאסית של ה-NBA".
קניון מרטין, שחקן הנטס, אמר: "האוהדים שלנו שונאים אותם, והאוהדים שלהם שונאים אותנו".
אף על פי שכרגע הסלטיקס הם אחת מהקבוצות המצליחות לאורך ההיסטוריה של הליגה ולנטס הייתה הצלחה קצרה, העובדה ששתיהן בבית האטלנטי שומרת על היריבות בין הקבוצות.
נקודות: 60, קיירי אירווינג מול אורלנדו מג'יק, 15 במרץ 2022.
ריבאונדים: 27, באק ויליאמס מול גולדן סטייט ווריורס, 1 בפברואר 1987.
אסיסטים: 22, רוברט פק מול דאלאס מאבריקס, 23 בנובמבר 1996.
חטיפות: 11, קנדל גיל מול מיאמי היט, 3 באפריל 1999.
בְּרוֹשׁ הוא מושב בנגב הצפוני-מערבי, מדרום מזרח לנתיבות, ומצפון מזרח לאופקים כחלק מהמועצה האזורית בני שמעון.
המושב שייך לשלושת מושבי "יחדיו" אשר הוקמו בסמיכות זה לזה, כחלק ממועצה אזורית בני שמעון על ידי תנועת המושבים.
במושב 60 בתי משק והרחבה קהילתית.
חלק מתושבי המושב עוסקים בחקלאות - בגידול תפוחי אדמה, תרנגולי הודו, תרנגולות ושיווק ביצים וכו' וחלקם עובדים מחוץ למושב.
במושב מרכז המשותף לשלושת מושבי 'יחדיו', ובו פועלים בין היתר: מועדון קשישים, מועדוניות, ספרייה, מרפאות, מוסדות רווחה, בריכת שחייה, מגרשי כדורגל וטניס ואולם כדורסל מקורה.
במושב בית כנסת ומקווה,מינימרקט, מגרש משחקים,מתחם נינג'ה ווגני ילדים.
ילדי המושב לומדים בבית הספר היסודי "ניצני הנגב" בבית קמה ובחטיבת הביניים "מבואות הנגב" בקיבוץ שובל.
בעבר פעל ביישוב בית ספר של רשת אוהלי יוסף יצחק.
המושב שוכן על יד דירי המפציצים הבריטיים.
בְּרוֹר חַיִל הוא קיבוץ בצפון מערב הנגב הנמצא במועצה אזורית שער הנגב ובסמוך למועצה אזורית חוף אשקלון.
לפי נתוני הלשכה המרכזית לסטטיסטיקה, נכון למרץ 2024 הוא הקיבוץ הגדול ביותר במועצת שער הנגב ובין הגדולים באזור הדרום עם 1,186 תושבים.
היישוב הוקם בתאריך 5 במאי 1948 בעקבות מבצע אברהם שמטרתו הייתה לפתוח את הדרך ממרכז הארץ לנגב, שנשלטה מהכפר בֻּרֵיר.
כך היה ליישוב האחרון שהוקם בארץ ישראל בטרם הקמת מדינת ישראל ואחד משני היישובים היחידים שקמו בתקופה שבין הצעת החלוקה להכרזת העצמאות (קדם לו המושב בית לחם הגלילית).
בשנת 1950 עבר היישוב ממיקומו הראשוני למיקומו הנוכחי, ובשנת 1953 נבנה בו חדר האוכל.
מקימי היישוב היו עולים ממצרים, חברי גרעיני "חרות" ו"סנה" של תנועת "החלוץ", שעלו ארצה בשנת 1945 וקיבלו הכשרה בקיבוצים דגניה ב' וגבת.
במשך השנים קלט הקיבוץ מאות עולים מברזיל שהגיעו במסגרת גרעיני תנועת 'הבונים-דרור'.
הגרעין הראשון הגיע ב-1952. במרוצת השנים הפך הקיבוץ למזוהה עמם על-ידי הציבור והתקשורת בישראל.
בשנים 1958–1961, במשך שנותיו הראשונות בישראל, גר בקיבוץ הקולנוען דוד פרלוב.
נשיא עצרת האו"ם בזמן החלטת החלוקה, הברזילאי אוסוולדו ארניה, תרם לקיבוץ את הפטיש בו חתם את הדיון, ואת הפרוטוקול המקורי של הדיון.
בשל בעיות בשימור הפרוטוקול הוא הועבר בנובמבר 2009 לגנזך המדינה.
שמו של הקיבוץ כשם יישוב יהודי שהתקיים ככל הנראה בקרבת מקום בתקופת בית שני.
חוקר התלמוד שמואל קרויס מצא כי 'ברור-חיל' הוא שיבוש של מילה שמקורה יווני בהגיית: פְרוּריוֹן (φρούριον) בהוראת: משמר-הצבא, 'ברור-חיל' היה תחום החיילות הרומיים אשר בהם התבסס הצבא ובו עברו קווי הלימס פלסטינה המשתרעים מאזור הסמוך לעזה.
לימים, החלו יהודים למול במקום את בניהם בימי גזירות אדריאנוס שאסרו על קיום ברית מילה.
במקום זה התגורר רבן יוחנן בן זכאי, כפי שמובא בגמרא: .
שם המקום נזכר באמרה מיוחדת המופיעה בתלמוד הבבלי (מסכת סנהדרין, דף ל"ב, עמוד ב'): "תנא קול ריחים בבורני שבוע הבן שבוע הבן אור הנר בברור חיל משתה שם משתה שם".
לקיבוץ שהוקם בסמוך לאחר כעשור ניתן השם אור הנר.
בעשורים הראשונים לקיומו הייתה בקיבוץ מסורת, לפיה אבות עלו לראש המגדל לאחר הולדת בניהם והשיאו משואה, כדי לציין את קיום טקס ברית המילה לבניהם.
שמו של היישוב השתמר בשמו של הכפר הערבי הסמוך בֻּרֵיר.
כפר זה נחרב במלחמת העצמאות בקרבות חטיבת גבעתי.
במרכז הקיבוץ נמצא גן ארכאולוגי בו ניתן למצוא עתיקות שנמצאו במשך השנים בשטחי הקיבוץ.
אף על פי שלא נעשתה חפירה ארכאולוגית מסודרת במקום, הרי שהממצאים מזוהים עם התקופה הרומית והתקופה הביזנטית.
נכון ל-2019 היישוב נכלל ברשימת אזור קו העימות הדרומי שפרסמה רשות המיסים.
בשני העשורים הראשונים של המאה ה-21 הוא סבל מירי מכיוון רצועת עזה.
עם פתיחת מתקפת הפתע של חמאס ב-7 באוקטובר 2023 נשמעו אזעקות צבע אדום ברחבי הקיבוץ והאזור כולו, החלו מטחי טילים לעבר אזור עוטף עזה.
באותה עת, הגיעו מחבלים לצומת הכניסה לקיבוץ ולגדרות המקיפות את הקיבוץ אך נבלמו על ידי רבש"ץ הקיבוץ וכיתת הכוננות בשיתוף הימ"מ וחוסלו בצומת חלץ שליד הקיבוץ.
באותה שבת, החל משעות הבוקר המוקדמות, תושבי הקיבוץ הונחו להיכנס למרחבים מוגנים ולשהות בהם עד שעות הצהריים.
ב-13 באוקטובר 2023 פונה הקיבוץ מתושביו בהנחיית פיקוד העורף ובהחלטת ממשלה 988 למלון דן פנורמה בחיפה.
בנובמבר 1956 החלה חברת לפידות חברת מחפשי נפט לישראל בקידוח "ברור 1" באזור הקיבוץ, לאחר שנמצא נפט בשדה חלץ הסמוך, אך נפט לא נמצא בו.
בפברואר 1957 החל קידוח "ברור 2" וביוני 1957, פרץ בו סילון נפט וזרם לאורך מאות מטרים.
הוחל מיד בהפקת הנפט ובקידוח "ברור 3", בו גם נמצא נפט.
בקידוחים נוספים שנערכו נמצא נפט ב"ברור 5" באפריל 1958 וב"ברור 8" באוקטובר 1964 בשנת 1965 סיפקו שדה ברור יחד עם שדה חלץ וכוכב הסמוכים 7% מתצרוכת הנפט של מדינת ישראל.
ברור חיל היה הקיבוץ הראשון שחילק את נכסי המגורים לחבריו במסגרת שיוך דירות, כחלק מתהליך השיקום שלו לאחר המשבר הכלכלי בשנות ה-80. בשכונת ההרחבה מתגוררים בני הקיבוץ לצד משתכנים חדשים.
בתי ספר – ילדי הקיבוץ ושכונת ההרחבה לומדים בבית הספר היסודי קשת ובתיכון בית החינוך שער הנגב, שנמצאים בקריית החינוך שער הנגב ליד שדרות.
חינוך בלתי פורמלי – בקיבוץ ישנה מערכת חינוך ענפה הכוללת בתי ילדים לפי קבוצות גיל, הפועלים בשעות הצהריים/ערב ובחופשות מבית הספר.
ענפים עסקיים ומיזמי תרבות בקיבוץ
לאורך השנים פעלו ביישוב מספר מפעלי תעשייה ועסקים מקומיים.
באזור התעשייה הקטן בכניסה לקיבוץ פעל מספר שנים מפעל לייבוש ירקות של חברת "דקו", ואחריו מפעל מאפים של חברת "זוגלובק".
באמצע שנות השישים הקים בנימין בוכבינדר בית מלאכה לקרמיקה אמנותית תעשייתית, שזכה להכרה כ"קרמיקה ברור חיל".
בשנות השבעים פעלה בקיבוץ "שלישיית ברור חיל", שהוציאה אריך נגן אחד.
בשנת 1978 השתתפו נגנים מהקיבוץ בהקלטת האלבום ארץ טרופית יפה ובהופעות שבאו בעקבותיו.
אנשי תרבות ותקשורת רבים כמו אלי ישראלי, אריק איינשטיין ומתי כספי קידמו את המוזיקה הברזילאית ושיתפו פעולה עם להקת הסמבה של הקיבוץ.
לאחר ההפרטה נוסדו בקיבוץ מיזמי הסעדה וקייטרינג בסגנון ברזילאי.
כמו-כן הוקם בו בשנת 2008 מוזיאון אדונירן ברבוזה, המציג תמונות המתארות את חייו ועשייתו של האמן הנודע וכלי נגינה אופייניים למוזיקה העממית הברזילאית.
בשנת 2019 הוקמה בקיבוץ חברת האגרוטק AKOLogic.
בתחילת שנת 2025 התארח בחדר האוכל של הקיבוץ זומו - המוזיאון שבדרך.